
A&W Sweets & Treats เป็นร้านรูปแบบใหม่ภายใต้แบรนด์ของ A&W เชน QSR (Quick Service Restaurant) จากอเมริกา ซึ่งมาเปิดตัวทำตลาดเปิดสาขาในไทยมานานแล้ว แต่ผมถือว่าไม่ค่อยประสบความสำเร็จเท่าไหร่เหมือน QSR แบรนด์ดังอื่นๆ เห็นได้จากสาขาตอนนี้ที่เหลือน้อย และอยู่ตามปั๊มน้ำมันเส้นที่วิ่งออกนอกเมืองเป็นส่วนใหญ่ และอยู่ในสภาพเก่าไม่มีการปรับปรุงให้ดูเด่นเมื่อเทียบกับร้านอื่นๆครับ

สำหรับร้านรูปแบบใหม่นี้ Sweets & Treats ฟังจากชื่อก็พอรู้แล้วว่าเค้าเน้นขายของหวานเป็นหลัก จะไม่มีเมนูพวกเบอร์เกอร์หรือไก่ทอดเหมือน A&W ที่อยู่ตามปั๊มครับ โดยเค้าเอาเมนูที่ยอดฮิตเป็นที่นิยมของร้านเค้า ซึ่งผมว่าจริงๆแล้วมีอยู่เพียง 2 อย่างที่คนสั่งกันนั่นคือ Waffle และ Root Beer (รูทเบียร์) ที่หลายคนอาจไม่ชอบเพราะว่ากลิ่นมันคล้ายกับยาหม่องนั่นเอง แต่สำหรับผมชอบนะครับ กลิ่นหอมดี ซ่าๆ ชื่นใจ ใส่มาในแก้วใสแช่เย็นเจี๊ยบใบใหญ่

[ที่ตั้งร้านและบรรยากาศ:]

สาขานี้อยู่ชั้น 2 ของห้าง ใกล้ๆกับโซนน้ำพุด้านหน้าห้างส่วนที่เชื่อมกับทางเดินรถไฟฟ้าสายสีม่วง สังเกตคือร้านจะเป็นแบบบูธลอยในลานทางเดิน ตั้งอยู่ระหว่างร้าน Emack & Bolio’s กับ Farm Design ครับ ร้านนี้เน้นให้ลูกค้าซื้อกลับแบบ Take-away มากกว่านั่งทานที่ร้าน ดังนั้นที่นั่งในร้านของที่นี่จึงมีแค่ 2 โต๊ะ กับที่นั่งบาร์ 2 ที่เท่านั้น รองรับลูกค้าได้ประมาณไม่เกิน 10 คน
## นอกเหนือจากสาขานี้แล้ว ร้านนี้มีเปิดก่อนหน้าที่ The Street รัชดา ด้วยครับ

[เมนูขนมและเครื่องดื่ม:]

อย่างที่เกริ่นไปร้านรูปแบบนี้จะมีแต่พวก Waffle ที่เป็นขนมหวาน กับ Root Beer
## ที่แปลกตาสำหรับผมนั่นคือ เมนู Root Beer Frappe หรือรูทเบียร์ปั่นนั่นเอง เลยไม่พลาดลองสั่งมาดูครับ ลองอ่านด้านล่างต่อไปว่าเป็นยังไงรสชาติ

ตอนที่ผมไปเค้ามีจัดโปรโมชั่นเป็น Combo Set จับคู่ 2 อย่างคือ Waffle + Root Beer Frappe ราคาปกติ 100 กว่าบาท เหลือ 95 บาท เพราะต้องการลองรูทเบียร์ปั่น เลยสั่งชุดนี้มาเลยครับ

• Waffle To-Go เป็นวาฟเฟิลตัดชิ้นพอดีคำใส่ลงในแก้วพลาสติกใส ท๊อปด้านบนด้วยไอศกรีม Soft serve ครีม ราดด้วยน้ำเชื่อม เลือกได้ 2 อย่างคือ ช็อคโกแลต หรือ สตรอเบอร์รี่ ผมเลือกเป็นอย่างแรก ตัววาฟเฟิ้ลของร้านนี้ไม่ต้องพูดถึงอะไรมากเด็ดอยู่แล้วครับ คือ กรอบนอก นุ่มใน หอมเนยชัด แต่อาจมีข้อเสียนิดนึงเวลาเอามาตัดใส่ลงแก้วแบบนี้เพื่อสะดวกถือทาน นั่นคือ พวก Soft Serve เวลาละลาย กับ ซอสที่ราด ทำให้ตัววาฟเฟิ้ลชิ้นที่อยู่ล่างๆมันนิ่มเละไม่ค่อยอร่อยเหมือนชิ้นบนๆ

• Root Beer Frappe เมนูไฮไลท์ที่อยากลองครั้งนี้ครับ ก่อนอื่นเลยรู้ก่อนว่ารูทเบียร์ไม่ใช่เบียร์หรือมีส่วนผสมของเบียร์นะครับ กินแล้วไม่เมา ทำมาจากรากไม้ชนิดหนึ่งถ้าผมจำไม่ผิดครับ ปกติทั่วไปก็กินแบบเย็นๆใส่แก้วแช่ ไม่ต้องมีน้ำแข็งเติมลงไป ส่วนเมนูนี้แปลกคือเค้าเอาไปปั่นให้น้ำแข็งละเอียดเป็นเกร็ด และมีโปะด้านบนด้วยไอศกรีม Soft serve อีกที ผมว่ามันคล้ายๆ Milk Shake เลย ที่ใส่ไอศกรีมวานิลาลงไปทั้งลูกปั่น เพิ่มความหนืดของเครื่องดื่ม ซึ่งตัว Soft Serve ของที่นี่ ส่วนตัวผมว่าค่อนข้างหวานมากเลยครับ เวลาละลายผสมในรูทเบียร์ปั่นมันเลยหวานมากครับ สรุปว่าผมไม่ค่อยชอบเท่าไหร่แบบปั่น หวานไป


สรุปผมให้ 3 ดาวครับ ## แนะนำว่า สั่ง Root Beer แบบ Classic ดีกว่าตามความเห็นผม แต่ถ้าใครอยากลองแบบ Frappe ก็ไม่เสียหายครับ ลองได้
